Subway Delivery • Order Online • SAINT PETERS (3899 VETERANS MEMORIAL PKWY STE G) • Postmates
3899 VETERANS MEMORIAL PKWY STE G (NaN mi) Hoe beïnvloed die inperkregulasies 'n deeltitelskema? - Jy en die RegJy en die Reg
Tuis › Artikels › Hoe beïnvloed die inperkregulasies 'n deeltitelskema?
Dit is belangrik dat deeltitelskemas, as klein gemeenskappe op hul eie, ook aan die rampbestuurregulasies voldoen om die verspreiding van die Covid-19-virus te verminder.
Die grootste vraag van deeltiteleienaars in hierdie tyd was hoe om te voldoen aan deeltitelwetgewing ten opsigte van vergaderings wat geskeduleer is om gedurende die inperking gehou te word.
Die Gemeenskapskemas-ombudsdiens (CSOS) het ’n direktief uitgereik in hierdie verband op 27 Maart 2020. Die direktief kan kortliks soos volg opgesom word:
Aangesien alle vergaderings van 100 of meer persone verbode is, kan trustees en eienaars steeds vergaderings hou, maar hierdie vergaderings moet nie net voldoen aan die nodige regulasies van die Wet op die Bestuur van Deeltitelskemas nie, maar ook aan die regulasies by die Wet op Rampbestuur.
Daarom moet trusteevergaderings so ver moontlik telefonies of via die internet plaasvind, byvoorbeeld d.m.v. Skype of Zoom. Indien dit persoonlik sou wees, moet die nodige voorsorgmaatreëls getref word ten opsigte van veilige afstand, maskers en ontsmetting. Die enigste beperking is op die wyse en die plek van die vergaderings, maar vir die res van die vergadering moet alles steeds voldoen aan die Deeltitelwet en die vergadering moet steeds voldoen aan die kennisgewingstydperke, die wyse van kennisgewing van die vergaderings, en agendas.
Die direktief bevestig ook dat werknemers van die skema, soos sekuriteitswagte, van beskermingstoerusting voorsien moet word en dat gemeenskaplike gebiede wat gereeld deur die eienaars gebruik word ook die nodige toerusting moet bevat en dat ontsmettingsmiddels voorsien moet word. Indien dit onmoontlik is om die nodige toerusting aan hierdie areas te voorsien en om hierdie areas te ontsmet, moet dit gesluit word. Biometriese stelsels om toegang tot die gebou te verkry, moet ook gereeld skoongemaak word om die verspreiding van die virus te voorkom.
As Suid-Afrikaners moet ons die nasionale rampregulasies nakom, en as dit nodig is dat ʼn vergadering in ʼn deeltitelskema gehou moet word, moet ons seker maak dat ons aan die regulasies voldoen maar steeds die huidige deeltitelwette nakom.